ΓΡΑΠΤΗ ΕΡΩΤΗΣΗ E-0693/97 υποβολή: Nel van Dijk (V) προς την Επιτροπή (6 Μαρτίου 1997)

Θέμα: Οδηγία για τους φυσικούς οικοτόπους και το διευρωπαϊκό δίκτυο μεταφορών

Εξακολουθεί να αρνείται κατηγορηματικώς η γαλλική κυβέρνηση να ενσωματώσει την οδηγία 92/43/ΕΟΚ ((ΕΕ L 206 της 22.7.1992, σελ. 7 ))για τους φυσικούς οικοτόπους;

Ποιά άλλα κράτη μέλη έχουν παραλείψει να ενσωματώσουν εγκαίρως την οδηγία για τους οικοτόπους και συγκεκριμένα την εκπόνηση πλήρων εθνικών πινάκων των ενδεχομένων περιοχών-οικοτόπων και την μνεία τους στο δίκτυο Natura 2000;

Έχει ακόμη υπόψη της η Επιτροπή τις κατευθυντήριες γραμμές για το διευρωπαϊκό δίκτυο μεταφορών (ΤΕΝ,Απόφαση 1692/96/ΕΚ ((ΕΕ L 228 της 9.9.1996, σελ. 1 ))σχετικά με τις οποίες, μετά από διαδικασία διαιτησίας επιτεύχθηκε, το 1996, συμφωνία μεταξύ Συμβουλίου και Ευρωπαϊκού Κοινοβουλίου; Σύμφωνα με τις κατευθυντήριες γραμμές τα κράτη μέλη κατά την ανάπτυξη και υλοποίηση των σχεδίων ΤΕΝ οφείλουν να λαμβάνουν υπόψη την φύση και το περιβάλλον εφαρμόζοντας, μεταξύ άλλων την οδηγία για τους φυσικούς οικοτόπους (άρθρο 8,εδάφιο 1).

Πώς μπορεί η Επιτροπή να είναι βεβαία ότι συμβιβάζονται τα σχέδια ΤΕΝ με τις υποχρεώσεις της οδηγίας οικοτόπων στην περίπτωση που τα κράτη μέλη δεν έχουν ενσωματώσει την οδηγία για τους φυσικούς οικοτόπους;

Αυτή η παράλειψη μερικών κρατών μελών και συγκεκριμένα η κατηγορηματική άρνηση της Γαλλίας να ενσωματώσει την οδηγία για τους φυσικούς οικοτόπους σημαίνει άραγε ότι η Επιτροπή δεν θα διαθέσει σ' αυτά τα κράτη μέλη κονδύλια για τα προγράμματα ΤΕΝ; Εάν όχι, γιατί;

Θα ζητήσει η Επιτροπή την επιστροφή των ενδεχομένως ίσως καταβληθέντων ποσών; Εάν όχι, γιατί;

Απάντηση της κας Bjerregaard εξ ονόματος της Επιτροπής (7 Απριλίου 1997)

Η Γαλλική Κυβέρνηση αποφάσισε προσφάτως να άρει την αναστολή εφαρμογής της οδηγίας σχετικά με τους φυσικούς οικοτόπους (ενδιαιτήματα). Οι γαλλικές αρχές αποφάσισαν να προτείνουν έναν αρχικό προκαταρκτικό κατάλογο ο οποίος δεν θα καλύπτει άνω του 2,5% της εθνικής επικράτειας.

Μέχρι στιγμής τα περισσότερα κράτη μέλη δεν έχουν υποβάλει πλήρεις εθνικούς καταλόγους των περιοχών για το δίκτυο Natura 2000. Η Επιτροπή επισταμένως παρακολουθεί τα θέματα της μη υποβολής εθνικών καταλόγων (Γαλλία, Ιρλανδία και Λουξεμβούργο) και της ελλιπούς υποβολής εθνικών καταλόγων (ορισμένα άλλα κράτη μέλη).

Στο άρθρο 7 των γενικών κανόνων για τη χορήγηση κοινοτικής χρηματοδοτικής ενίσχυσης για έργα κοινού ενδιαφέροντος στον τομέα των διευρωπαϊκών δικτύων (κανονισμός 2236/95 του Συμβουλίου ((ΕΕ L 228, 23.9.1995 ))) ορίζεται σαφώς ότι «σχέδια που χρηματοδοτούνται δυνάμει του παρόντος κανονισμού πρέπει να συμμορφούνται προς το κοινοτικό δίκαιο και τις κοινοτικές πολιτικές, ιδίως σε θέματα προστασίας του περιβάλλοντος...». Κατά την εξέταση των αιτήσεων για χρηματοδότηση συγκεκριμένων έργων κοινού ενδιαφέροντος λαμβάνονται υπόψη, εκτός της συμμόρφωσης προς την οδηγία για τους φυσικούς οικοτόπους, διάφορες άλλες πράξεις κοινοτικής νομοθεσίας (η οδηγία για τις μελέτες περιβαλλοντικών επιπτώσεων ((ΕΕ L 175, 5.7.1985 )) και η οδηγία σχετικά με τα πτηνά ((ΕΕ L 103, 25.04.79 ))), καθώς και η σύμβαση της Βέρνης για τη διατήρηση της ευρωπαϊκής άγριας πανίδας και χλωρίδας και των φυσικών οικοτόπων σε περιβαλλοντικώς ευαίσθητες περιοχές. Το ερώτημα που καλείται να απαντήσει ο αιτούμενος χρηματοδότηση για σχέδια έργων που υπάγονται στα διευρωπαϊκά δίκτυα είναι κατά πόσον το έργο θα έχει επιπτώσεις σε περιβαλλοντικώς ευαίσθητες περιοχές, οι οποίες απαιτούν ταξινόμηση, χαρακτηρισμό ή προστασία δυνάμει της προαναφερόμενης νομοθεσίας. Σύμφωνα με το άρθρο 7 του κανονισμού 2236/95 του Συμβουλίου η Επιτροπή θα αρνείται χρηματοδότηση για σχέδια έργων για τα ΔΕΔ τα οποία συνεπάγονται παράβαση της οδηγίας για τους οικοτόπους ή άλλης κοινοτικής νομοθεσίας.

Παραβάσεις της οδηγίας για τους οικοτόπους οι οποίες δεν σχετίζονται με σχέδια έργων (π.χ. το γεγονός ότι ορισμένα κράτη μέλη δεν έχουν ακόμα υποβάλει πλήρη κατάλογο των ειδικών περιοχών διατήρησης του περιβάλλοντος για το δίκτυο Natura 2000) δεν αποτελούν επαρκή λόγο ώστε η Επιτροπή να μην χορηγήσει χρηματοδοτική ενίσχυση για επιμέρους έργα.

Σύμφωνα με το άρθρο 13 του προαναφερόμενου κανονισμού για τη χορήγηση χρηματοδοτικής ενίσχυσης, η Επιτροπή μπορεί να μειώσει, να αναστείλει ή να ακυρώσει τη χρηματοδοτική ενίσχυση, εάν το σχέδιο έργου δεν είναι συμβατό με την κοινοτική νομοθεσία ή πολιτικές και οποιοδήποτε άλλο όρο που προϋποτίθεται για τη χρηματοδότηση έργου κοινού ενδιαφέροντος.